La maquilladora local Nelly Guimaras, nominada als Emmy 2023, rep el reconeixement de l'Ajuntament de Sagunt
29 de desembre 2023

![](/media/xoqhz0vk/img_3763_c.jpg?width=850&height=566.6666666666666)

L'alcalde de Sagunt, Darío Moreno, i la regidora de Cultura, Ana María Quesada, han rebut la maquilladora del Port de Sagunt Nelly Guimaras Sanjuan, a proposta del Consell Assessor de Cultura de l'Ajuntament de Sagunt. Este reconeixement arriba per la seua nominació en els premis Emmy, atorgats per la indústria de la televisió estatunidenca a les millors produccions televisives. La nominació de Nelly Guimaras en l'àrea de _Outstanding Prosthetic Makeup_ li l'han atorgada pel seu treball en _The Last of Us_, sèrie de televisió estatunidenca postapocalíptica que es va estrenar el 15 de gener de 2023 a través d’HBO.

Darío Moreno ha assegurat que és «**un honor**» tindre a la ciutat artistes com Nelly Guimaras i que «**inevitablement amb tu també va una part de nosaltres a Los Angeles, als Emmy**». L'alcalde de Sagunt ha insistit que a Sagunt hi ha molt de talent i que «**sobretot necessitem referents, i si són referents femenins fins i tot millor, per allò que encara queda molt per avançar. La teua història és inspiradora, anima a la gent a descobrir nous àmbits i a interessar-se per nous àmbits i a anar un pas més enllà**». Moreno també ha destacat la «**humilitat**» de Nelly Gimaras, tot i que està «**treballant a unes cotes d'excel·lència increïbles**».

D'altra banda, Ana María Quesada ha assenyalat que «**els efectes especials en els quals treballa no són els que podem conéixer realitzats amb ordinador, digitals. Els criden maquilladores perquè es dediquen a treballar el maquillatge de tot eixe món fantàstic que inclou, cadàvers, monstres, etcètera**». En el cas concret de Nelly Guimaras, «**esculpix el personatge sobre la cara de l'actor, després es fa el motle, es trau la còpia, es pinta i en acabant s'aplica en rodatge**», ha afegit la regidora de Cultura, que apunta també que Nelly Guimaras actualment treballa més les fases d'escultura, pintura i aplicació en rodatge.

Nelly Guimaras està nominada als Emmy pel seu treball en la sèrie _The Last of Us_, però compta amb una àmplia trajectòria. Entre les pel·lícules en les quals ha treballat destaquen _Guardianes de la Galaxia_ (2014), _Guerra Mundial Z_ (2013), _Resident Evil: El capítulo final_ (2016); així com les espanyoles _Camino_ (2008) i _La monja_ (2005). A més, ha treballat en les sèries _Juego de Tronos_ i _The New Pope_.

![](/media/u3ypzmve/img_3796_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/la-maquilladora-local-nelly-guimaras-nominada-als-emmy-2023-rep-el-reconeixement-de-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-maquilladora-local-nelly-guimaras-nominada-als-emmy-2023-rep-el-reconeixement-de-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-maquilladora-local-nelly-guimaras-nominada-als-emmy-2023-rep-el-reconeixement-de-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/la-maquilladora-local-nelly-guimaras-nominada-als-emmy-2023-rep-el-reconeixement-de-l-ajuntament-de-sagunt/)